CELEX: 32021D1830
Language: bg
Date: 2021-02-22 00:00:00
Title: Решение (ЕС) 2021/1830 на Съвета от 22 февруари 2021 година за подписване, от името на Съюза, на Споразумението между Европейския съюз и Република Кабо Верде за изменение на Споразумението за улесняване на издаването на визи за краткосрочно пребиваване на граждани на Република Кабо Верде и на Европейския съюз

19.10.2021   
               
               
                  BG
               
               
                  Официален вестник на Европейския съюз
               
               
                  L 371/1
               
            
         РЕШЕНИЕ (ЕС) 2021/1830 НА СЪВЕТА
         от 22 февруари 2021 година
         за подписване, от името на Съюза, на Споразумението между Европейския съюз и Република Кабо Верде за изменение на Споразумението за улесняване на издаването на визи за краткосрочно пребиваване на граждани на Република Кабо Верде и на Европейския съюз
         СЪВЕТЪТ НА ЕВРОПЕЙСКИЯ СЪЮЗ,
         като взе предвид Договора за функционирането на Европейския съюз, и по-специално член 77, параграф 2, буква а) във връзка с член 218, параграф 5 от него,
         като взе предвид предложението на Европейската комисия,
         като има предвид, че:
         
                     (1)
                  
                  
                     В заключенията от 20 ноември 2007 г. Съвета и представителите на правителствата на държавите членки, заседаващи в рамките на Съвета, приветстваха съобщението на Комисията относно бъдещите отношения между Европейския съюз и Република Кабо Верде. По-специално, Съветът приветства задълбочаването на отношенията между Съюза и Кабо Верде чрез изпълнението на план за действие за развитието на „специално партньорство“ между двете страни. Освен това в съобщението се посочва, че целта на това „специално партньорство“ е развитието на отворен, конструктивен и прагматичен диалог и че борбата с незаконната имиграция е общ стратегически приоритет.
                  
               
                     (2)
                  
                  
                     На 1 декември 2014 г. влезе в сила Споразумението между Европейския съюз и Република Кабо Верде за улесняване на издаването на визи за краткосрочно пребиваване на граждани на Република Кабо Верде и на Европейския съюз (1) (наричано по-нататък „Споразумението от 2014 г.“).
                  
               
                     (3)
                  
                  
                     След 1 декември 2014 г. законодателството на Съюза и на Кабо Верде претърпя развитие с преразглеждането на Визовия кодекс по силата на Регламент (ЕС) 2019/1155 на Европейския парламент и на Съвета (2) и решението на Кабо Верде гражданите на ЕС да бъдат освободени от изискванията за притежаване на виза за престой до 30 дни. С оглед на тези промени и предвид оценката, извършена от Съвместния ръководен комитет, създаден съгласно член 10 от Споразумението от 2014 г. и натоварен с наблюдението на прилагането на Споразумението от 2014 г., някои от разпоредбите, улесняващи издаването на визи на граждани на Кабо Верде и въз основа на принципа на взаимност — на граждани на Съюза за планиран престой от не повече от 90 дни в рамките на всеки 180-дневен период, следва да бъдат изменени и допълнени от настоящото Споразумение за изменение.
                  
               
                     (4)
                  
                  
                     На 29 октомври 2019 г. Съветът упълномощи Комисията да започне преговори с Кабо Верде по споразумение между Европейския съюз и Република Кабо Верде за изменение на Споразумението между Европейския съюз и Република Кабо Верде за улесняване на издаването на визи за краткосрочно пребиваване на граждани на Република Кабо Верде и на Европейския съюз (наричано по-нататък „Споразумението за изменение“). Преговорите приключиха успешно на 30 януари 2020 г. и Споразумението за изменение беше парафирано на 24 юли 2020 г. чрез размяна на електронни писма.
                  
               
                     (5)
                  
                  
                     Настоящото решение представлява развитие на разпоредбите на достиженията на правото от Шенген, в които Ирландия не участва в съответствие с Решение 2002/192/ЕО на Съвета (3). Следователно Ирландия не участва в неговото приемане и не е обвързана от него, нито от неговото прилагане.
                  
               
                     (6)
                  
                  
                     В съответствие с членове 1 и 2 от Протокол № 22 относно позицията на Дания, приложен към Договора за Европейския съюз и към Договора за функционирането на Европейския съюз, Дания не участва в приемането на настоящото решение и не е обвързана от него, нито от неговото прилагане.
                  
               
                     (7)
                  
                  
                     Споразумението за изменение следва да бъде подписано от името на Съюза, при условие че бъде сключено на по-късна дата, и приложените към него съвместни декларации следва да бъдат одобрени,
                  
               ПРИЕ НАСТОЯЩОТО РЕШЕНИЕ:
         
            Член 1
            Подписването от името на Съюза на Споразумението между Европейския съюз и Република Кабо Верде за изменение на Споразумението между Европейския съюз и Република Кабо Верде за улесняване на издаването на визи за краткосрочно пребиваване на граждани на Република Кабо Верде и на Европейския съюз се разрешава, при условие че това споразумение за изменение (4) бъде сключено.
         
         
            Член 2
            Съвместните декларации, приложени към Споразумението за изменение, се одобряват от името на Съюза.
         
         
            Член 3
            Председателят на Съвета е оправомощен да посочи лицето (лицата), упълномощено(и) да подпише(ат) Споразумението за изменение от името на Съюза.
         
         
            Член 4
            Настоящото решение влиза в сила в деня след приемането му.
         
         
            Съставено в Брюксел на 22 февруари 2021 година.
            
               
                  За Съвета
               
               
                  Председател
               
               J. BORRELL FONTELLES
            
         
         
            (1)  ОВ L 282, 24.10.2013 г., стр. 3.
         
            (2)  Регламент (ЕС) 2019/1155 на Европейския парламент и на Съвета от 20 юни 2019 г. за изменение на Регламент (ЕО) № 810/2009 за създаване на Визов кодекс на Общността (Визов кодекс) (ОВ L 188, 12.7.2019 г., стр. 25).
         
            (3)  Решение 2002/192/ЕО на Съвета от 28 февруари 2002 г. относно искането на Ирландия да участва в някои разпоредби от достиженията на правото от Шенген (ОВ L 64, 7.3.2002 г., стр. 20).
         
            (4)  Вж. стр. 5 от настоящия брой на Официален вестник.